
Informatīvais ziņojums “Par Sabiedrības integrācijas fonda darbības uzlabojumu priekšlikumiem”
	Iebildums
Biedrība “Mētriena” Reģ.Nr. 40008345815 ir iepazinusies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.
Piedāvātais risinājums pēc būtības virza SIF uz faktisku likvidāciju un ir pretrunā ar neatkarīga audita un starpinstitūciju darba grupas secinājumiem, kas par optimālāko risinājumu atzina SIF saglabāšanu un nostiprināšanu kā pārresorisku, centralizētu finansējuma administrēšanas mehānismu. Programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Tas īpaši negatīvi ietekmētu mazas, jaunas un reģionālas NVO.
Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un nodalot finansējuma administrēšanu no tiešas projektu īstenošanas.
SIF ir būtisks atbalsts Biedrībai “Mētriena” darbības pilnveidei un atbalstam tās mērķa grupām. “Mētriena” ir jauna organizācija, mums nebija skaidri daudzi administratīvie jautājumi, piemēram, grāmatvedības sakārtošana, daudzi juridiskie jautājumi utt. Jau pirmajā darbības gadā bijām uzņemti NVO inkubatorā, kur guvām ļoti profesionālu apmācību. Arī šogad esam 3. kārtas NVO inkubatora dalībnieku, kut turpinām veiksmīgu apmācību. Patreiz realizējam SIF atbalstītu projektu, tas ļauj biedrībai stiprināt savu kapacitāti, iesaistīt jauniešus un seniorus kopienas dzīvē, saturēt kopienu kopā, kas ir svarīgi mazām lauku kopienām. SIF vienotā administrēšanas sistēma ir nozīmīga organizācijai, tās biedriem un mērķa grupai, ir vienkārša saprotama pieteikšanās projekta konkursiem, profesionāla administrēšanas procedūras, skaidra kārtība, atbalsts mazām organizācijām, paredzams finansējums.

 
Piedāvātā redakcija
Tādēļ Biedrība “Mētriena” aicina pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām.

